Okresná prokuratúra Zvolen 
Trhová 7, 960 19 Zvolen 1 	

Sp. zn. : 2 Pv 377/14/6611	Zvolen, 15.12.2014
EEČ : 2-51-187-2014

U Z N E S E N I E

Trestná vec:	obvinená XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ktorá sa skutku mala dopustiť tak, že dňa 5.7.2014 v čase tesne pred 13,00 hod. v meste XXXXX a to pod cestným nadjazdom pri železničnej zastávke XXXXX - mesto sa po predchádzajúcej slovnej hádke vyhrážala ujmou na zdraví a zabitím poškodenej XXXXX, nar. XXXXX, trvale bytom XXXXX, XXXXX, ktorá mala pri sebe dve maloleté vnučky XXXXX, nar. XXXXX, trvale bytom XXXXX, XXXXX, a XXXXX, nar. XXXXX, trvale bytom XXXXX , XXXXX a to tak, že po opakovaných slovách „zabijem ťa“, si vyhrnula svoje tričko, kde bolo za opaskom obvinenej vidieť tri kusy nožov a pištoľ, chytil za rukoväť plynovú pištoľ, ktorú mala spolu s nožmi za opaskom a začala ju spoza opasku vyťahovať, čím u poškodenej vzbudila dôvodnú obavu, že svoje vyhrážky splní. 

lebo obvinená nebola v čase činu pre nepríčetnosť trestne zodpovedná.

Odôvodnenie:
Na Oddelení železničnej polície PZ XXXXX pod ČVS:KRP-35/Ž-ZV-BB-2014 je vedené trestné stíhanie proti obvinenej XXXXX pre prečin nebezpečného vyhrážania podľa § 360 ods. 1 ods. 2 písm. a ) Trestného zákona, ktorého sa mala dopustiť tak, ako je uvedené vo výrokovej časti uznesenia. 

Vo veci bolo vykonané skrátené vyšetrovanie, počas ktorého sa vykonali všetky potrebné procesné úkony na rozhodnutie. 

V priebehu dokazovania bola vypočutá obvinená, ako aj poškodená XXXXX, a svedok XXXXX. Zabezpečené boli aj listinné dôkazy a vypracovaný znalecký posudok týkajúci sa duševného stavu obvinenej. 

	Vypočutá bola obvinená XXXXX, ktorá ku skutku uviedla, že začiatkom letných prázdnin bola pri malej železničnej stanici, sedela na múriku neďaleko XXXXX zámku. Vytiahla handričku a čuchala toluén. Prišli k nej dve osoby vo veku 17 a 21 rokov a sa s ňou rozprávali, kde jeden z nich uvidel, že má za pásom nožík zlatej farby, chceli ho vidieť a presviedčali ju, aby im ho predala. Tiež si všimli plynovú pištoľ, ktorú im aj ukázala. Presviedčali ju, aby išla k ním domov. Nožík chceli kúpiť. Následne odišli preč. Po piatich minútach prišla k nej pani, ktorú pozná asi 2 mesiace, pričom sa volá XXXXX, a pamätá si, že s ňou bol 13-ročný chlapec. Začala jej nadávať, prečo sa vyhráža jej deťom a oplzlo jej nadávala, pričom chytila do ruky palicu a bila ju po celom tele. Bránila sa len krikom a keď ju neprestávala biť, povedala jej, že ak neprestane, vytiahne kaser alebo plynovú pištoľ a nadvihla si tričko, aby ukázala rukoväť pištole. Slávka jej povedala, aby to použila, na čo ju rukami od seba odstrčila, zobrala si svoj ruksak a utekala preč k malej vlakovej stanici. Keď bola skoro na námestí, prišlo k nej policajné auto a dali jej putá a odviezli ju na oddelenie. Mrzí ju, že Slávke povedala, že na ňu vytiahne kaser, alebo plynovú pištoľ. Na lekárskom ošetrení nebola. 

	Vypočutá bola aj poškodená XXXXX,  ktorá uviedla, že bola doma so zaťom XXXXX, druhom jej dcéry. Spolu boli u nej aj vnúčatá XXXXX a XXXXX. Býva v unimobunke sama a má ústnu dohodu s mestskými policajtmi, že pokiaľ uvidí niekoho pod mostom piť alebo fetovať, tak má ich ihneď zavolať. V čase o 12,30 až 12,45 hod. bola so svojimi vnúčatami kúsok od unimobunky na prechádzke, počas ktorej videla sedieť na betóne jej známu ženu, pričom vie, že sa volá XXXXX. Nepochádza zo Zvolena a je frajerkou Romana, ktorého priezvisko nepozná. Táto fetovala Toluén a videla, ako si prikladá k nosu handričku, čo bolo aj cítiť na diaľku. Povedala jej, že čo tu robí, a aby išla preč, lebo zavolá policajtov. Začala jej nadávať, na čo jej povedala, že ak neprestane fetovať a nadávať, privolá mestskú políciu. Na to sa postavila a presne dvakrát za sebou jej povedala, resp. zakričala, že ju zabije. Na tieto jej slová sa jej opýtala, že ako ju chce zabiť a vtedy si XXXXX chytila oboma rukami svoj pulóver a dvihla si ho a ako ho podvihla, uvidela, že za opaskom má čiernu pištoľ a asi 3 alebo 4 nože. Z nožov videla len ich rukoväte. Vtedy svojou pravou rukou chytila tú pištoľ za jej rukoväť a začala ju vyťahovať spoza svojho opasku. Vtedy sa veľmi zľakla a začala od nej utekať preč k unimobunke, nakoľko mala strach. Cestou ako utekala, kričala na svojho zaťa, aby zišiel dole na pomoc a kričala, aby volal políciu. Vnúčence boli vystrašené, pričom ona sama mala strach o zdravie a život. Keď sa pri unimobunke otočila, videla ako XXXXX odchádza rýchlou chôdzou smerom k budove železničnej stanice. Určite sa zľakla toho, že zavolajú na ňu políciu. Mala obavu o ich zdravie a život, pretože si myslí, že by im tá XXXXX ublížila, keby neušli preč. Rukou si siahla po tej pištoli, ktorú chcela vytiahnuť a videla presne, že ju už mala spolovice vytiahnutú spoza opasku. Nevie uviesť, o akú pištoľ sa jednalo. Cítila z nej Toluén. 

	Ako svedok bol vypočutý XXXXX,  ktorý ku skutku uviedol, že v tom čase išiel za matkou jeho družky XXXXX opraviť strechu na unimobunke. Vzal so sebou aj maloleté deti XXXXX a XXXXX. Jeho svokra zatiaľ išla s deťmi na prechádzku. Po polhodine počul svokrin krik a plač detí s tým, že svokra kričala, aby volal políciu, pričom keď zišiel dole, mu svokra povedala, že sa jej nejaká žena vyhrážala zabitím a vytiahla na ňu pištoľ, pričom jej ukazovala aj nožíky, ktoré mala okolo pása. Následne svokra vošla do unimobunky, pričom svokry sa viac nepýtal čo sa stalo a ukľudňoval deti. Na uvedené miesto zo strachu nešiel a všetci čakali na príchod polície. K ním dorazili policajti až neskôr, keď ju už mali tú ženu na oddelení. Osobu, ktorá sa vyhrážala svokre nevidel, nevie o koho sa jedná. 

	Na podklade listinných dôkazov a výsluchov bol sudca pre prípravné konanie Okresného súdu vo Zvolene požiadaný o vydanie príkazu na vyšetrenie duševného stavu obvinenej. Do konania boli pribratí dvaja znalci z odboru zdravotníctva a farmácie, odvetvia psychiatrie XXXXX a XXXXX, ktorých úlohou bolo okrem iného znalecky preskúmať, či obvinená v čase spáchania činu mohla ovládať a rozpoznať svoje konanie, aký je súčasný zdravotný stav obvinenej, či je schopná chápať zmysel trestného konania a je či dôvodné uloženie ochranného liečenia. V podanom znaleckom posudku znalci konštatujú, že obvinená XXXXX nie je závislá na alkohole, pričom vyšetrením zistili jej závislosť na prchavých omamných látkach typu rozpúšťadiel, ktorú však považujú za druhotnú, to znamená, že obvinená na základe svojho závažného duševného ochorenia - schizofrénie, má slabo rozvinuté vôľové zložky. Obvinená už v minulosti bola opakovane ústavne psychiatricky liečená, nie však pre závislosť na alkohole, alebo iných omamných látkach, ale pre závažné a psychotické duševné ochorenie - paranoidnú schizofréniu. Obvinená v čase spáchania trestného skutku mala vymiznuté rozpoznávacie i ovládacie zložky svojho konania, nie však pre toxikofilné omámenie, ale pre psychotické - schizofrénne ochorenie. Pre tieto okolnosti obvinená nemohla rozpoznať v inkriminovanom čase nebezpečenstvo svojho konania pre spoločnosť ani ovládať svoje konanie. Obvinená nechápe dostatočne a úplne zmysel prebiehajúceho trestného konania. Nosenie zbraní najmä noža, plynovej pištole kaseru, prípadne iných predmetov u obvinenej je v dôsledku prítomného a nedostatočne liečeného choromyseľného a nelogického bludu, čo považujú za nebezpečné pre spoločnosť, ale aj pre samotnú obvinenú. Preto navrhujú realizovať ochranné ústavné psychiatrické liečenie. 

	V trestnej veci bol vypracovaný aj znalecký posudok Kriminalistického a expertízneho ústavu PZ Slovenská Ľupča, zo záverov ktorého vyplynulo, že pokiaľ ide o zbraň - krátku ručnú expanznú zbraň, v danom prípade je na nadobúdanie vlastníctva zbrane príslušné ustanovenie § 14 Zák. č. 190/2003 Z. z. o strelných zbraniach a strelive a pokiaľ ide o predmet č. 2, jedná sa jednoradový odnímateľný zásobník pre nábojky so stredovým zápalom kalibru 9 mm, pričom na predmetný zásobník sa vyššie uvedený zákon nevzťahuje. Pokiaľ ide o 6 ks nábojok, ktoré boli uložené v zásobníku, v danom prípade sa jedná o nábojky, pričom ide o strelivo, na nadobúdanie ktorého sa vzťahuje § 14 Zák. č. 190/2003 Z. z. o strelných zbraniach a strelive.  

Vykonaným dokazovaním v priebehu skráteného vyšetrovania bolo preukázané, že obvinená svojím konaním naplnila zákonné znaky skutkovej podstaty prečinu nebezpečného vyhrážania podľa § 360 ods. 1, ods. 2 písm. a ) Trestného zákona a vo veci nie je dôvod na zastavenie trestného stíhania z iného dôvodu, prípadne na iné rozhodnutie.

V zmysle ustanovenia § 215 odseku 1 písmena e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 19 Trestného zákona páchateľom trestného činu je ten, kto trestný čin spáchal sám. Trestný zákon v ustanovení § 23 definuje okolnosť vylučujúcu trestnoprávnu zodpovednosť tak, že kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný. Znalci v podanom znaleckom posudku uviedli, že obvinená v dôsledku poruchy mala v čase činu vymiznuté rozpoznávacie a ovládacie zložky svojho konania a rozhodovania.

Je ale potrebné uviesť, že pobyt obvinenej na slobode považujú znalci za nebezpečný pre ňu a pre spoločnosť, preto doporučujú realizovať ústavné ochranné psychiatrické liečenie, z ktorého dôvodu po právoplatnosti tohto uznesenia bude podaný návrh na príslušný súd s tým, aby obvinenému uložil ochranné opatrenie vo forme psychiatrického liečenia, ústavnou formou. 

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Hric
prokurátor